SKRIFTLIG FORESPØRGSEL E-0474/02

af Salvador Garriga Polledo (PPE-DE) til Kommissionen

(22. februar 2002)

Om: Anvendelse af systemet for tidlig varsling i tilfælde af for store budgetunderskud i medlemsstaterne

I tilfælde af, at en medlemsstat overtræder ånd og bogstav i stabilitetspagten ved at overskride lofterne i denne, er det såkaldte system for tidlig varsling den bedste sikring af stabiliteten, især i en følsom situation som den, da euroen indførtes.

Kan Kommissionen oplyse, i hvilket omfang den er indstillet på uden undtagelser og så hurtigt som muligt at anvende systemet for tidlig varsling i tilfælde af for store budgetunderskud for at sikre ånd og bogstav i stabilitetspagten og som en henstilling til samtlige medlemsstater?

Svar afgivet på Kommissionens vegne af Pedro Solbes Mira

(18. april 2002)

Baggrunden for Kommissionens beslutning om at henstille, at systemet for tidlig varsling skulle anvendes over for Tyskland og Portugal, var nødvendigheden af at styrke troværdigheden af de regelbestemte rammer for budgetovervågningen som led i Den Økonomiske og Monetære Union (ØMU). Kommissionen gav et fast, politisk tilsagn i en resolution, som blev godkendt af EU's stats- og regeringschefer og formanden for Europa-Kommissionen på Det Europæiske Råd i Amsterdam (16. og 17. juni 1997), om at handle på en måde, der letter en streng, rettidig og effektiv anvendelse af stabilitets- og vækstpagten. Og det var ikke blot pagtens troværdighed, der stod på spil. Der ville være blevet sat spørgsmålstegn ved hele proceduren vedrørende multilateral overvågning og samordning af de økonomiske politikker.

På sit møde den 12. februar 2002 besluttede Rådet ikke at støtte Kommissionens henstilling om tidlig varsling. Den grund, Rådet gav for ikke at udstede en tidlig varsling, var, at både de tyske og de portugisiske myndigheder havde givet tilsagn, som indebar at de har reageret tilstrækkeligt på de betænkeligheder, der kom til udtryk i Kommissionens henstilling .

Kommissionen på sin side holder fast ved sin beslutning om at udstede en henstilling om tidlig varsling til Tyskland og Portugal, og den tager Rådets (økonomiske og finansielle anliggender) erklæring om, at Kommissionen har handlet i overensstemmelse med sit ansvar, og dets bekræftelse af, at systemet for tidlig varsling er en vigtig del af pagten, ad notam(1). For at vise, at den har til hensigt at anvende denne procedure fremover, når det måtte være nødvendigt, bad Kommissionen om, at følgende erklæring blev indføjet i det officielle referat af Rådets møde:

1. Kommissionen tager Rådets erklæring ad notam, inklusive beslutningen om at indstille varslingsproceduren.

2. Kommissionen glæder sig over Tysklands og Portugals tilsagn, som i alt væsentligt tilfredsstiller de bekymringer, Kommissionen gav udtryk for i sin henstilling om tidlig varsling.

3. Varslingsmekanismen er en væsentlig del af de præventive elementer i stabilitets- og vækstpagten. For at forhindre, at der opstår et for stort underskud, vil Kommissionen anvende varslingsmekanismen, når og hvis medlemsstaternes budgetstillinger afviger i betydelig grad fra de mellemfristede budgetmål eller fra de hermed forbundne tilpasningsforanstaltninger.

(1) Konklusioner af det 2407. møde i Rådet (ECOFIN) i Bruxelles den 12. februar 2002, Presse 6108/02, http://ue.eu.int/Newsroom.